Първите проучвания за нея са правени още през 1895 във връзка с търсенето на подходящо трасе за презбалканска линия с направление Горна Оряховица – Елена – Сливен. Второ проучване на участъка Горна Оряховица – Лясковец – Церова кория – Миндя – Елена се извършва през 1912, но поради войните не е имало възможност да се започне строителство. През 1922 Общинският съвет на град Елена се стреми да получи концесия за построяване на железопътна линия. Две години по-късно Министерският съвет на Царство България взема решение за построяване на жп линия Горна Оряховица – Елена като държавна. През ноември 1924 започва строежът ѝ, но поради липса на средства строителните работи са бавни и с прекъсвания. На 26 октомври 1930 е изцяло завършена и пусната в експлоатация само жп отсечката от жп гара Горна Оряховица до град Лясковец с дължина 6275 m. Участъкът е построен с временна и редовна трудова повинност.